Չինացի թենիսիստուհին հերքում է սեռական ոտնձգության մասին իր նախկին գրառումը

Չինացի թենիսիստուհի Փենգ Շուայը հերքել է, որ երբևէ որևէ մեկի մեղադրել է սեռական ոտնձգության մեջ՝ հավելելով, որ ինքը նոյեմբերին ջնջել է նման պնդումների մասին իր գրառումը: Այս մասին հաղորդում է ‘’Ռոյթերս’’ գործակալությունը:
Օլիմպիական խաղերի եռակի չեմպիոն Պենգի անվտանգության հարցը համաշխարհային անհանգստության առարկա դարձավ, երբ նա սոցիալական ցանցերում հայտնվեց այն պնդումներով, թե Չինաստանի նախկին փոխվարչապետ Չժան Գաոլին նախկինում իր նկատմամբ սեռական ոտնձգություն է թույլ տվել: Պեկինի հյուրանոցներից մեկում ֆրանսիական L'Equipe թերթին տված հարցազրույցում Պենգը հերքել է, որ ինքը նման մեղադրանքներ է ներկայացրել: «Տեքստում, որը մենք կարդում էինք Եվրոպայում, դուք ինչ-որ մեկի մեղադրել եք սեռական ոտնձգության մեջ: Ի՞նչ եք իրականում գրել, մենք չենք հասկանում», - հարց է տվել թերթի լրագրողը: «Ես երբեք չեմ ասել, որ ինչ-որ մեկը ինչ-որ կերպ սեռական ոտնձգություն է թույլ տվել իմ նկատմամբ»,- ասել է Փենգը՝ չմանրամասնելով: Twitter-ի օրինակով չինական Weibo-ում իր այժմ ջնջված գրառման մեջ Պենգը գրել էր «ինչո՞ւ ինձ տարար քո տուն և ստիպեցիր ինձ հարաբերություններ ունենալ քեզ հետ»: Չժանի հետ հարաբերությունները նա նաեւ անվանել էր ‘’անորոշ, մեկանգամյա հարաբերություններ։ Այս գրառումը ստիպել է Կանանց թենիսի ընկերակցությանը դադարեցնել մրցաշարերը Չինաստանում և առաջ բերել միջազգային զայրույթ նրա անվտանգության վերաբերյալ: Սկանդալը մեծապես գրաքննության է ենթարկվել Չինաստանի խիստ վերահսկվող կիբերտարածքում, և Weibo-ում Փենգի անվան որոնումները որեւէ նոր տեղեկություն չեն ընդգրկում: Փենգը ֆրանսիական թերթին ասել է, որ այս հարցը «մեծ թյուրիմացություն» է առաջացրել եւ կրկնել, որ ինքը չի ցանկանում «հետագա մեդիա աժիոտաժ» այս հարցով: Նա նաև փորձել է փարատել իր անվտանգության հետ կապված մտավախությունները՝ ասելով, որ նոյեմբեր ամսից ի վեր իր կյանքում «առանձնահատուկ բան տեղի չի ունեցել»: Նա հերքել է նաեւ այն տեղեկությունները, որոնց համաձայն այս պատմուտթյունը սկսվելուց հետո ինքը «անհետացել էր »հասարակության ուշադրությունից: Ըստ ‘’Ռոյթերս’’-ի, Պենգը նաեւ ասել է, որ շաբաթ օրը ընթրիքի սեղանի շուրջ հանդիպել է Միջազգային օլիմպիական կոմիտեի նախագահ Թոմաս Բախի հետ և քննարկել իր ապագան: Երկուշաբթի օրը Միջազգային օլիմպիական կոմիտեն հայտարարել է, որ Պենգը մասնակցելու է մի քանի օլիմպիական խաղերի: Նա նաև նախատեսում է համաճարակից հետո մեկնել Եվրոպա և այցելել Շվեյցարիայում ՄՕԿ-ի կենտրոնակայան: Փենգը նաև ասել է, որ ծնկի նախկին վնասվածքը, որը պահանջել էր մի քանի փուլով վիրահատություն, և իր տարիքը քիչ հավանական են դարձնում պրոֆեսիոնալ մրցումներին իր հետագա մասնակցությունը: